google/wiki40b huggingface dataset:
Marcus Hook gasskraftverk

Marcus Hook gasskraftverk er et varmekraftverk i Delaware County i delstaten Pennsylvania, USA. Anlegget har en installert produksjonskapasitet på 808 MW fordelt på 4 turbiner, på inntil 188 eller 272 MW hver. Operatør er energiselskapet FPL Energy Co. 
Kraftverket stod ferdig utbygd i 2004. Brenselkilden er naturgass.
Alexander VIII

Tidlig liv

Pietro Ottoboni ble født i en rik velstående venetiansk familie og var sønn av Marco Ottoboni, kansleren av Republikken Venezia. Han studerte ved Universitetet i Padova, hvor han fikk en doktorgrad i kanonisk rett og borgerrett i 1627.

Guvernør av Terni, Rieti og Spoleto

Han reiste til Roma under pave Urban VIIIs pontifikat og ble der gjort til guvernør av Terni, Rieti og Spoleto. Han var også revisor for Rota i 14 år. Etter en forespørsel fra Den venetianske republikk ble han gjort til kardinal av pave Innocent X i 1652 og ble senere gitt bispedømmet Brescia, i venetiansk territorium, hvor han bodde i mangfoldige år i midten av sitt liv.

Pave

Den 6. oktober 1689 ble Ottoboni, med støtte fra kong Ludvig XIV av Frankrike valgt til pave. Ludvig returnerte så i 1690 Avignon og Venaissin til Kirkestaten.
Alexander VIII ervervet i under sitt pontifikat dronning Christina av Sveriges bibliotek, med alle dets håndskrifter, for Vatikanbiblioteket.
Alexander VIII assisterte under den store tyrkiske krig sitt hjemlige Venezia med generøse subsidier i krigen mot Det ottomanske rike, og stilte dessuten med galeier og 2.000 infanterisoldater for felttoget i Albania.
I spørsmålet om de gallikanske artikler gav paven ikke etter. Han fordømte den franske gallikanismen i 1690 med konstitusjonen Inter multiplices. Den 16. oktober 1690 helligkåret han Johannes av Gud.
Voice of America

Andre verdenskrig

Sendingene startet 1. februar 1942 på tysk, under vignetten «Stimmen aus Amerika». Formålet var å forklare verden hvorfor USA deltok i Andre verdenskrig. Deretter ble sendingene utvidet og mot slutten av krigen distribuerte VOA sendinger på 40 språk over 39 ulike sendere. Etter at krigen var over ble nyhetssendinger på 20 språk lagt ned. 
Et amerikansk lovvedtak forbød stasjonen å kringkaste innenlands i USA, av frykt for at enhver regjeringsfinansiert nyhetskilde ville kunne utvikle seg til et propagandaredskap for den til enhver tid sittende administrasjon.
Det var VOA som utviklet sendinger i Special English, et forenklet engelsk som ble lest langsommere, nøyde seg med et ordforråd på 1 500 ord, og med korte setninger som i regelen bare skulle uttrykke ett poeng hver. Disse sendingene ble etterhvert et viktig språkopplæringsredskap, men denne effekten var ikke årsaken til at sendingene ble utviklet. Årsaken var derimot den tidvis sterke jammingen av sendingene, og med Special English mente man at lytterne likevel kunne ha muligheten til å pusle sammen meningen ut fra de lydbrokker som de likevel kunne høre. 
Kanalen er ikke helt forskjellig fra andre internasjonale kringkastere, som BBC World Service, Deutsche Welle, Radio Nederland Wereldomroep, Radio France Internationale, Russlands stemme og Radio Canada International, selv om disse ikke er fullstendig statskontrollerte. Voice of America er under internasjonalt oppsyn av organet International Broadcasting Bureau som i sin tur forplikter seg til å påse «public diplomacy».

VOA på nordiske språk

Etter etableringen i 1942 vokste VOA kraftig og det ble etablert sendinger på flere språk, deriblant de nordiske. I 1942 startet sendinger på norsk, dansk og finsk, mens de svenskspråklige sendingene startet i 1943. I 1944 ble det også sendt på islandsk. Alle språkversjonene ble lagt ned etter andre verdenskrigs slutt i 1945. De finske sendingene ble tatt opp igjen i 1951 og på ny lagt ned i 1953.
Micaria silesiaca

Utseende

Micaria silesiaca er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er svarte med litt metallskinn og har sølvfargede flekker. Den er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Micaria silesiaca er aktiv om dagen i solskinn og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Det indiske subkontinent

Det indiske subkontinent er en halvøy på det eurasiske kontinent som ligger på den indiske plata og videre ut over Indiahavet. Det er den sørlige regionen av Asia, hovedsakelig beliggende på Den indiske platen og går sørover inn i Indiahavet fra Himalaya. 
Regionen er betegnet som et subkontinent ettersom dens geografi og geologi er forskjellig fra resten av kontinentet. Geologisk er Det indiske subkontinent beslektet med landmassen som rev seg løs fra  Gondwana, et tidligere superkontinent og ble slått sammen med Den eurasiske kontinentalplaten for bort imot 55 millioner år siden. Den indiske plate var således opprinnelig et frittstående kontinent som skilte lag fra Madagaskar for rundt 90 millioner år siden og drev langsomt mot Asia. Det møtte Eurasia for mellom 50 og 55 millioner år siden, et møte som skapte det tibetanske platået og fjellkjeden Himalaya. Den indiske platen driver fortsatt nordøstover med en fart på 5 cm i året. Siden Den eurasiske platen bare driver nordover med farten 2 cm i året, blir Himalaya-fjellene fortsatt presset høyere.
Geografisk er Det indiske subkontinent en region i sørsentrale Asia avgrenset av Himalaya i nord, Hindukush i vest, og Arkanfjellene i øst. Politisk består Det indiske subkontinent av Bangladesh, Bhutan, India, Maldivene, Nepal, Pakistan og Sri Lanka. Tidvis benyttes betegnelsen Sør-Asia med samme betydning som Det indiske subkontinent. Det er ingen konsensus om hvilke land som skal være inkludert i begge.

Begrepets betydning innen politisk geografi

I politisk-geografisk forstand vil betydningen av begrepet «Indiske subkontinent» variere noe, men omfatter som et minimum i hvert fall India, Pakistan og Bangladesh. I enkelte sammenhenger kan det også inkludere Sri Lanka, Bhutan, Nepal og eventuelt Maldivene og (deler av) Afghanistan.
Da regionen var underlagt det britiske imperiet, var det kjent som eller Britisk India.
Rollag

Areal og befolkning

Rollag kommune har to sentre, Rollag og Veggli, hvorav det største er Veggli. 
Rollag kommune har siden 1975 hatt hjørnesteinsbedriften Kongsberg Automotive, avdeling Rollag. En viktig arbeidsplass som har bidratt til arbeidsplasser for kommunens innbyggere. I en ti års periode etter etableringen av fabrikken hadde kommunen en jevn folketallsutvikling. 
Siden 2005 har kommunens innbygger tall sunket, delvis på grunn av kutt i arbeidsplasser på KA Rollag. Kommunen har derfor fått tildelt status som omstillingskommune gjennom Innovasjon Norge. Omstillingsstatusen ble gitt i 2012 og programmet varer til 2014. Omstillingsprosjektet har som mål å øke folketallet i kommunen. 
Kommunens høyeste punkt er Storegrønut (1289 moh.), som ligger på Vegglifjell.

Tusenårssted

Rollag stavkirke og området rundt er tusenårssted i kommunen.

Rollag stavkirke

Rollag stavkirke er en enskipet stavkirke (midtmastkirke) som ligger i Rollag. Kirken er antatt bygd på siste halvdel av 1200-tallet, selv om ikke mye er igjen av den opprinnelige kirken. Den eldste skriftlige referansen til kirken er fra 1425. Kirken ligger øst for Numedalslågen, midt mellom Rollag og Veggli tettsteder. Stavkirken er en hyppig besøkt severdighet, der det arrangeres guiding sommertid.

Rollag bygdetun

Rollag bygdetun er et bygdemuseum som ligger rett ved stavkirken. Tunet består av en rekke eldre hus, og gir gjennom utstillinger et innblikk i både byggeskikk og bygdekultur.

Dresin

I Veggli kan man kjøre dresin på den nedlagte Numedalsbanen. Turen som starter i Veggli og ender på Rødberg i Nore og Uvdal kommune er 33 kilometer lang. Dresin i Veggli har flere ganger fått nasjonal oppmerksomhet . Dresinen ble tradisjonelt brukt for å inspisere jernbanelinjen og var et viktig fremkomstmiddel for operatørene av banen.
0-årene

40 f.Kr. | 30 f.Kr. | 20 f.Kr. | 10 f.Kr. | 0 f.Kr. ◄ 0 e.Kr. ► 10 e.Kr. | 20 e.Kr. | 30 e.Kr. | 40 e.Kr. | 50 e.Kr.
Jesus sies å ble født i begynnelsen av dette tiåret, ifølge tradisjonen i år 1. (Dette er dog omstridt.) Hans foreldre var, ifølge Bibelen, bosatt i Nasaret, men han ble født i Betlehem, siden foreldrene måtte dit for å delta i folketellingen.
(0)
-- 1 
-- 2 
-- 3 
-- 4 
-- 5 
-- 6 
-- 7 
-- 8 
-- 9
Det australske monarkiet

Det australske monarkiet er en statsform der rollen som Australias statssjef innehas av en monark, i det daglige representert ved en generalguvernør for hele landet og guvernører for den enkelte delstat, og der stillingen som stasoverhode går i arv innen den kongelige familie. Australia er et konstitusjonelt monarki organisert etter bestemmelsene i landets grunnlov. Landet er organisert som en føderalstat, der kronen er representert på både føderalt nivå og delstatsnivå. Det politiske system er basert på Westminstermodellen, med en regjering som utgår fra underhuset i nasjonalforsamlingen (representantenes hus), men med et overhus i form av et senat med representanter for delstatene. Myndighetsutøvelse skjer i monarkens, dronningens navn. Australias nåværende monark er dronning Elisabeth II av Australia. Hun har regjert siden 6. februar 1952. Arvefølgen for Australia er den samme som i Storbritannia og andre samvelderiker.

Folkeavstemning om republikk

En folkeavstemning om statsformen i 1999, der forslaget var at Australia skulle bli en republikk, medførte at et flertall av velgerne uttrykte støtte til at Australia skulle fortsette som et konstitusjonelt monarki. Det var flertall mot republikken i alle delstater og i Nordterritoriet, men flertall for å skifte statsform i Australian Capital Territory rundt hovedstaden Canberra.
Nedskrevet historie

Nedskrevet historie kan defineres som historie som har blitt skrevet ned eller registrert ved hjelp av språk. Historie er et mer generelt ord som beskriver informasjon om fortiden. Den nedskrevne historien starter i 4. årtusen f.Kr., samtidig som skriving for første gang ble praktisert.

Tidlige språk

Utviklingen av tidlige skriftspråk var viktig for utviklingen av de gamle menneskesivilisasjonene, og omfattet dannelsen av alfabeter, logogrammer og ideogrammer.
Bindningsenergi

Kjernefysikk

Protoner og nøytroner er bundne i atomkjerner gjennom sterk vekselvirkning. Forskjellen i bindingsenergi mellom sluttnukleid og startnukleid er kilden til energiforvandlingen i stjerner og i kjernekraftverk. Atomkjernenes bindingsenergier avhenger av antallet nøytroner og protoner. For store antall partikler kan avhengigheten beskrives av Bethe-Weizsäcker-formelen. Jern har høyest bindingsenergi. Det betyr at energi frigjøres når man forvandler atomkjerner slik at de nærmer seg de stabile jernnuklidene i atomnummer og massetall. Derfor kan energi fås fra fisjon av tunge grunnstoff og gjennom fusjon av lette grunnstoff.
Psittacus

Beskrivelse

Jakopapegøyer er mellomstore papegøyer med hovedsakelig grå fjærdrakt. De har gjennom århundrer vært populære som kjæledyr, fordi fuglene er sosiale og svært gode til å etterligne lyder fra andre kilder, som mennesker.
I naturen kommuniserer papegøyer med høylytte skrik og plystrelyder, som arten gjenkjenner som en slags dialekt. Ville jakopapegøyer er også kjent for å kunne etterligne andre fugle- og dyrelyder i naturen. Noen hevder at jakopapegøyer kan lære seg å uttrykke opp mot 500 ulike ord, men slike påstander savner typisk vitenskapelig forankring. Verdensrekorden skal ifølge Guinness rekordbok innehas av fuglen Puck, en undulat (Melopsittacus undulatus), og telle 1728 ulike ord. Jakoen Bibi hevdes å ha hatt et ordforråd på mer enn 500 ord da hun var omkring 6 år gammel. Jakopapegøyen Alex (en vanlig jako), kanskje verdens mest berømte snakkende fugl, hadde ifølge eieren selv, forskeren Irene Pepperberg, et ordforråd på cirka 150 ord. Moderne forskning har også vist at jakoene trolig er mer intelligente enn mange andre dyr, i den grad at fuglene kan løse enkle oppgaver. Alex lærte seg blant annet å se forskjell på brikker med ulike former og farger.

Taksonomi

Psittacus timneh (vestlig jako) ble tidligere regnet som en underart av Psittacus erithacus (jako), men er nå skilt ut som egen art.
Jako og vestlig jako skiller seg visuelt fra hverandre gjennom forskjeller i fjærdraken og fysisk størrelse. Tradisjonell jako har signalrød stjert og blir normalt cirka 33 cm lang, mens vestlig jako har mørk grå stjert og blir omkring 28 cm lang. Jako er dessuten lysere grå i fjærdrakten enn vestlig jako. Ifølge BirdLife International er det også forskjeller i morfologi, vokalisering og genetisk arvemateriale.
Leo Ulfeldt

Bakgrunn

Leo Ulfeldt var sønn av rikskansler Corfitz Ulfeldt og Leonora Christina Ulfeldt, og tilbrakte sin tidlige barndom hos mormoren Kirsten Munk på Boller. I 1653 sendte hun ham til foreldrene som på det tidspunkt oppholdt seg i Stockholm. På grunn av farens mange uheldige disposisjoner, var veien til karriere lukket for ham i Danmark-Norge.

Karriere

Omkring 1680 gikk han i den tyske keisers tjeneste hvor han avanserte gjennom forskjellige grader. Han oppnådde å bli generalmajor, og keiseren ga ham kammerherrenøklen og dekorerte ham med sitt portrett. 
Med den danske regjerings tillatelse besøkte han to ganger (1691 og 1693) sin mor i Maribo, hvorav det første møtet var inkognito. Etter morens død, hentet han sin eldste søster i Maribo. Det skyldtes Leo, at morens håndskrift Jammers Minde ble reddet, og siden gikk i arv til etterkommere i flere generasjoner. 
I 1697 giftet han seg med Anna Marie (1674–1736), datter av grev Grev Rudolph Sinzendorff (1636-1677). Hun skjenket ham to sønner som begge valgte militære løpebaner. Leo døde den 11. april 1716 i Wien, og ble begravet i St. Stefans kirke i samme by. 
Anne Marie ble i enkestanden overhoffmesterinne hos den regjerende erkehertuginne i Brüssel hvor hun døde den 31. juli 1736.
Lanny Bassham

Tidlig liv

Bassham ble født i Comanche, Texas. Han ble uteksaminert fra University of Texas i Arlington i 1969 hvor han deltok i programmet for Reserve Officer Training Corps (ROTC).

Sportskarriere

Under Sommer-OL 1972 i München tok Bassham sølvmedalje i 50 meter rifle match. Mellom 1972 og 1978 tok han tre gullmedaljer i de Panamerikanske lekene, tre individuelle verdensmestertitler i 1974, ble verdensmester på 50 m i 1978, og tok til sammen totalt 22 verdensmestertitler individuelt og for lag. Under verdensmesterskapet i Sveits i 1975 tok Lanny 15 medaljer, mer enn noen andre skyttere har gjort noen sinne i et enkelt verdensmesterskap for skyting. I OL i 1976 lå det an til delt gullmedalje med Margaret Murdoc i 50 m mixed-øvelsen. På bakgrunn av det uavgjorte resultatet foreslo Bassham at begge burde bli tildelt gullmedalje, men dommerne tildelte medaljen til Bassham basert på tiebreak. Under prisutdelingen spurte han Murdock om han ville å dele toppen av pallen med han, noe han takket ja til. Bassham er rangert som nummer tre totalt i medaljestatistikken blant alle amerikanske internasjonale skyttere med 35 medaljer, og er med i USA Shooting Hall of Fame.

Grunnleggelse av selskapet Mental Management Systems

Etter sølvmedaljen i OL i 1972 søkte Bassham etter kurs som omhandlet mental disiplin under press. Da han ikke lyktes opprettet han selv et system av teknikker basert på intervjuer med tidligere OL-gullvinnere for å lære deres vinnende strategier. Bassham begynte deretter å skrive bøker og holde kurs for metodene sine under navnet «Mental Management», og har gitt treningsprogrammer til kunder som PGA Tour golfere, Miss America-finalister, administrerende direktører, US Navy SEALs, SWAT-team og FBI.
For en kort periode ledet Bassham også det amerikanske skytelandslaget. Selskapet Mental Management Systems har blitt drevet i Texas siden 1977 sammen med konen hans Helen i Flower Mound.
Skansen (Bergen)

Skansen er et strøk i Bergen i bydelen Bergenhus, som ligger i Fjellsidens nordlige del like øst for byens sentrum. Det grenser til strøkene Eidemarken i nord, Fjellet i vest og Kalfaret i sør. Mesteparten av bebyggelsen består av villaområder. Hovedveiene er Fjellveien, Skansebakken og Skansemyrsveien.
Skansen brannstasjon ligger like ved den vesle Skansedammen, og er tilhold for buekorpset Skansens Bataljon. Tre av Fløibanens stoppesteder ligger i strøket, og på Skansemyren er det et idrettsanlegg hvor den årlige TineStafetten arrangeres.
Strøket omfatter primært de gamle gårdene; Bleken, Øvre Bleken, Lille Bleken (Endregården), Martensgården, Søndre og Nordre Skansemyr. Navnet Bleken kommer trolig av at området i eldre tider ble brukt til bleking av tøy. Opprinnelig hørte området til kongsgården Alrekstad, men ble senere en del av byens takmark. Med unntak av Endregården, ble Bleken-gårdene kjøpt av Bergen kommune i løpet av årene 1833-79.
Strøket omfattes av grunnkretsene Skansen, Skansemyren og Endregården, med til sammen 745 innbyggere 1. januar 2014 og et areal på 0,29 km². Området regnes gjerne som en del av «Hødden».
Ringil

I J.R.R. Tolkiens litterære verden Midgard er Ringil et sverd som tilhørte Fingolfin, Høykonge av Noldoene. Den bet med uvennlig kulde, og glitret med blå is. Fingolfin brukte sverdet i effektiv kamp mot Morgoth, og såret han hele syv ganger, men Fingolfin ble til slutt drept av Morgoth da han brakk Fingolfins nakke med foten sin.
Xiangxi

Det autonome prefektur Xiangxi for tujia- og miaofolkene (kinesisk: 湘西土家族苗族自治州; pinyin: Xiāngxī tǔjiāzú miáozú Zìzhìzhōu) ligger i den kinesiske provinsen Hunan.
Handan

Historie

Arkeologiske funn viser at byens historie går tilbake til første del av Shang-dynastiet. Den var i de stridende staters tid i det 4. og 3. århundre f.Kr. hovedstad for oldtidsstaten Zhào (趙). 
Byen ble erobret av staten Qin etter at så godt som hele Zhao var blitt annektert av Qin (med unntak av  Dai-kommanderiet). På et besøk i byen beordret Qin Shi Huang  at alle hans mors fiender skulle begraves levende.

Jernbane

Beijing-Hongkong høyhastighetsjernbane har stoppested her. 
Jingguangbanen, som er den konvensjonelle toglinjen mellom Beijing i nord og Guangzhou i sør, har stoppested her. Denne sterkt trafikkerte jernbanelinjen er også innom blant annet Zhengzhou, Wuhan, Changsha og Shaoguan.

Vei

Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
TV.com

TV.com var et nettsted som tilhører CNET Networks, Inc. Siden ble lansert i 2005 og erstattet den populære TV Tome-nettsiden. Den ble nedlagt i 2019.
Siden dekket fjernsyn og fokuserte på engelskspråklige TV-serier produsert eller vist i USA, Storbritannia, Canada, Australia og Irland. I tillegg til episode-guider, inkluderer den også USA-relaterte nyheter, omtaler, bilder, trailere og TV-lister.
Los Reyunos-demningen

Los Reyunos-demningen er en demning med vannkraftstasjon i elva Diamante i Patagonia, Argentina.
Anlegget har turbiner med installert vannkraftproduksjon på 224 MW. Det ble ferdigstilt i 1984, etter fire års bygging. Årsproduksjonen er på om lag 350 GWt.
Kolbotn (Tynset)

Kolbotn er ei hytte, eller østerdalsstue ved Savalen i Tynset, på grensen til Alvdal. Den er kjent som et kunstnerhjem ettersom forfatterekteparet Arne (1851–1924) og Hulda Garborg (1862–1934) bodde her i årene 1887–1896.
Det var Garborgs venn Ivar Mortensson-Egnund som bragte Garborg til Nord-Østerdalen, og som hjalp ham å kjøpe en tomt på et sted der det tidligere hadde vært en kullmile, derav navnet Kolbotn. Et hus ble flyttet hit og reist i 1885, og var Arne Garborgs første egne hjem. Da han i desember 1887 giftet seg med Hulda, født Bergesen, flyttet paret til Kolbotn. De bodde her mer eller mindre fast fram til 1896, da sønnen Arne Olaus hadde nådd skolealder. 
Huset og familiens liv der er særlig gjort kjent gjennom Harriet Backers maleri av ekteparet: «Gamlestua på Kolbotn», men også fra hans essaysamling Kolbotnbrev (1890) og hennes Fra Kolbotnen og andetsteds (1903). Flere andre bøker ble også til her: Hjaa ho mor (1890), Trætte Mænd (1891), Fred (1892), Læraren (1896) og deler av Haugtussa (1895). 
Huset eies i dag av familien. Det er fredet, og det er noen ganger kulturarrangement på tunet eller utflukter til stua i forbindelse med Garborg-dagane på Tynset. Lektor Arne Dag Østigaard, Tynset, har skrevet en omfattende bok om parets liv i stua, med utgangspunkt i sin egen hovedfagoppgave fra 1970.
Saving Mr. Banks

Handling

Tar plass under produksjonen av den populære musikalfilmen Mary Poppins, og følger forfatteren P.L. Travers (Emma Thompson) mens hun reiser fra London til Hollywood i 1961 for å prøve å forhandle med den mektige filmprodusenten Walt Disney (Tom Hanks) om filmrettighetene til romanen hennes. Mens Travers er i Hollywood, tenker hun tilbake på sin vanskelige barndom i Australia, spesielt på den kjærlige faren Travers Goffs (Colin Farrell) død, og hun prøver som best hun kan å ta vare på hans minne, ettersom han er inspirasjonen til patriarken i historien, Mr. Banks. Men Travers oppdager snart at Disney har sine egne personlige motiver for å lage filmen, som også går tilbake til fortiden.
Marvin Halleraker

Bakgrunn og arbeid

Familien til Halleraker flyttet til Sandane i Gloppen kommune der han vokste opp. Han flyttet til Bergen i 1972.
Marvin Halleraker er utdannet ved Bergen Kunsthøgskole (BKHS) der han studerte fra 1981 til 1985. Halleraker har levert kommentartegninger, portretter og annet til Bergens Tidende hvor han var ansatt fra 1990. Som frilanser leverer han nå faste, ukentlige tegninger for BT, Morgenbladet, Vårt Land og Klassekampen. Han har også illustrert flere bøker og debuterte som forfatter med sin egen bildedbok «Høyt over husene» i 2007, som også er utgitt i Irland, Tyskland og Danmark.
Tegnestilen er kjennetegnet av en sikker og ledig blyantstrek, jevne fargeflater i dempet fargeskala og et grafisk uttrykk. Han bearbeider frihåndstegningene sine ved hjelp av digitale tegneprogrammer, blant annet Photoshop. Motivene er ofte enkle og visuelt poengterte.
Halleraker har dessuten arbeidet med maleri, fotografi og musikk. I 2012 debuterte han som låtskriver og sang- og gitarartist med albumet There’s Another Green .
Marvin Halleraker bor i Bergen.
Agat

Kjennetegn

En agat viser ingen krystallflater. Eventuelle krystaller er pseudomorfer av andre mineraler.

Kunstig fargede agater

Rosa, grønne, blå, fiolette, røde eller brune agater (agatavskjær) eller tromlede agater i kraftig sterke farger, som man ser til salgs i butikker eller på steinmesser, er kunstig farget. Opprinnelig var de blågrå i fargen. De fleste av dem kommer fra basaltforekomster i Brasil.
Kalsedon trekker lett til seg kunstig fargestoff. Men ikke alle båndene i en agat er like porøse. Derfor kan man se lysere grålige fargetoner i disse agatene; dette er steinens opprinnelige og ekte farge.
Conax

Conax AS er et norsk selskap som produserer kortløsninger og smartkort for dekryptering av transmisjonssignalene for lyd og bilde i digital-TV.  Administrerende direktør er Morten Solbakken.
Conax' kortteknologi og kortlessteknologi brukes i første rekke til dekoding av TV-signaler fra satellitt-TV, kabel-TV eller bakkenett, og innsettes i kundens dekoder for å omsette de krypterte signalene til de TV-sendinger kunden har betalt for. Kortteknologien baserer seg på åpne standarder.
Conax har eksport til mer enn 85  land, og er raskt voksende i markedet for sikkerhetsløsninger for inhold innen TV-dekodersegmentet.
I april 2014 ble Conax kjøpt opp av Sveits-baserte Kudelski Group.